SPRÁVA KOMISIE EURÓPSKEMU PARLAMENTU A RADE o kvalite fiškálnych údajov zaslaných členskými štátmi v roku 2011 /* COM/2012/0170 final */





SPRÁVA KOMISIE EURÓPSKEMU PARLAMENTU A RADE o kvalite fiškálnych údajov zaslaných členskými štátmi v roku 2011 OBSAH 1........... Kontext.......................................................................................................................... 3 2........... Hlavné zistenia na základe údajov o výške deficitu verejných financií a verejného dlhu zaslaných v roku 2011 3 2.1........ Včasnosť, spoľahlivosť a úplnosť................................................................................... 3 2.1.1..... Včasnosť....................................................................................................................... 3 2.1.2..... Spoľahlivosť.................................................................................................................. 4 2.1.3..... Úplnosť tabuliek a podkladových informácií.................................................................... 4 2.1.4..... Doplňujúce tabuľky týkajúce sa finančnej krízy................................................................ 5 2.1.5..... Dotazník o medzivládnych pôžičkách.............................................................................. 6 2.2........ Súlad s účtovnými pravidlami a konzistentnosť štatistických údajov.................................. 6 2.2.1..... Výmena informácií a objasnenia...................................................................................... 6 2.2.2..... Konzultačné a metodické návštevy.................................................................................. 6 2.2.3..... Osobitné poradenstvo Eurostatu..................................................................................... 7 2.2.4..... Aktuálne metodické otázky............................................................................................. 8 2.2.5..... Konzistentnosť so súvisiacimi účtami verejnej správy....................................................... 8 2.3........ Zverejňovanie................................................................................................................. 9 2.3.1..... Zverejňovanie kľúčových údajov a podrobných tabuliek na oznamovanie údajov.............. 9 2.3.2..... Výhrady ku kvalite údajov............................................................................................ 10 2.3.3..... Zmeny a doplnenia zasielaných údajov........................................................................... 10 2.3.4..... Zverejňovanie metaúdajov (zoznamov).......................................................................... 10 3........... Závery.......................................................................................................................... 11 1. Kontext V článku 8 ods. 3 nariadenia Rady (ES) č. 479/2009 (zmeneného a doplneného nariadením (ES) č. 679/2010) o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva[1], sa od Komisie (Eurostatu) (ďalej len „Eurostat“) vyžaduje, aby Európskemu parlamentu a Rade pravidelne podávala správy o kvalite skutočných údajov zasielaných členskými štátmi. Táto výročná správa sa zaoberá celkovým posúdením údajov, pokiaľ ide o dodržiavanie účtovných pravidiel, úplnosť, spoľahlivosť, včasnosť a konzistentnosť údajov. Komisia prijala predchádzajúcu správu (o údajoch zaslaných v roku 2010) 11. apríla 2011. Eurostat pravidelne hodnotí kvalitu skutočných údajov zasielaných členskými štátmi, ako aj kvalitu súvisiacich účtov sektora verejnej správy zostavených v súlade s nariadením Rady (ES) č. 2223/96 z 25. júna 1996 o Európskom systéme národných a regionálnych účtov v Spoločenstve (ESA95)[2]. Pri hodnotení vychádza najmä z údajov o plnení rozpočtu verejnej správy a aktívach a záväzkoch verejnej správy. Pri tejto činnosti sa zameriava na faktory, ktoré vysvetľujú deficit/prebytok verejných financií a zmenu verejného dlhu. Členské štáty zasielajú tieto informácie Eurostatu dvakrát ročne. Spolu s nimi zasielajú aj doplňujúce informácie ako „dotazník k tabuľkám v súvislosti s oznamovaním postupu pri nadmernom deficite“ a svoje vysvetlenia k zaslaným údajom. Eurostat tiež v každom členskom štáte uskutočňuje pravidelné konzultačné návštevy na účely postupu pri nadmernom deficite s cieľom viesť nepretržitý dialóg s členskými štátmi. Táto správa vychádza z hlavných zistení a výsledkov správ zaslaných na účely postupu pri nadmernom deficite v roku 2011, pričom sa zameriava na posledné zaslané údaje (v októbri 2011). V prípade potreby sa údaje porovnávajú s údajmi zaslanými v apríli 2011, ako aj s údajmi zaslanými v roku 2010. 2. Hlavné zistenia na základe údajov o výške deficitu verejných financií a verejného dlhu zaslaných v roku 2011 2.1. Včasnosť, spoľahlivosť a úplnosť 2.1.1. Včasnosť Členské štáty majú povinnosť zasielať Komisii plánované a skutočné údaje o rozpočte a súvahe dvakrát ročne, k 1. aprílu a k 1. októbru[3]. Údaje na účely postupu pri nadmernom deficite zasielané v priebehu roka 2011 sa týkali rokov 2007 až 2011. Údaje za rok 2011 sú údaje plánované vnútroštátnymi orgánmi, zatiaľ čo údaje za roky 2007 až 2010 sú skutočné (to znamená definitívne, polodefinitívne, predbežné alebo odhadované). Dodržiavanie termínov zasielania údajov je zvyčajne veľmi dobré. Pri druhom zasielaní údajov v roku 2011 zaslalo 26 členských štátov údaje pred právne záväzným termínom 1. októbra. Grécke orgány zaslali svoje údaje 7. októbra. Pri aprílovom zasielaní údajov zaslali údaje do 1. apríla 2011 všetky členské štáty s výnimkou Grécka (1. apríla) a Francúzska (ktoré zaslalo plánované údaje na rok 2011 až 7. apríla). 2.1.2. Spoľahlivosť Mnohé členské štáty svoje údaje po prvom zaslaní pozmenili. V októbri 2011 dostal Eurostat 29 prepracovaných správ od 18 krajín, zatiaľ čo v apríli 2011 to bolo 36 prepracovaných správ od 20 krajín. Členské štáty zasielali väčšinu prepracovaných správ ako odpoveď na pripomienky, odborné otázky alebo poznámky Eurostatu, pričom zmeny spočívali v oprave drobných chýb, vnútorných nezrovnalostí alebo nesprávne zaznamenaných údajov v tabuľkách. Údaje boli v rámci hodnotiacich období zmenené o viac ako 0,1 percentuálneho bodu (pb) HDP, pričom v apríli išlo o údaje Grécka, Portugalska, Slovinska a Slovenska a v októbri o údaje Nemecka[4], Rakúska, Rumunska a Slovenska. Írsky štatistický úrad predložil 24. novembra 2011 aktualizovaný súbor tabuliek v súvislosti s oznamovaním postupu pri nadmernom deficite (ďalej len „notifikačné tabuľky“), aby opravil zistenú chybu v konsolidácii verejného dlhu (táto oprava nemala žiadny vplyv na zaznamenaný deficit verejných financií). Eurostat tieto opravy objasnil a zverejnil nové údaje. 2.1.3. Úplnosť tabuliek a podkladových informácií Povinnosť predkladať tabuľky na oznamovanie údajov vyplýva z právnych predpisov, pričom predkladanie takýchto tabuliek je nevyhnutné na to, aby Eurostat mohol riadne monitorovať kvalitu údajov. V článku 8 ods. 2 nariadenia (ES) č. 479/2009 v znení zmien a doplnení sa stanovuje, že členské štáty musia Eurostatu poskytovať príslušné štatistické informácie, ktoré: „(…)konkrétne (...) znamenajú: a) údaje z národných účtov; b) zoznamy; c) tabuľky v súvislosti s oznamovaním postupu pri nadmernom schodku; d) dodatočné dotazníky a vysvetlenia k uvedeným oznámeniam.“ Notifikačné tabuľky pozostávajú zo štyroch hlavných (súborov) tabuliek. Povinnosť predkladať notifikačné tabuľky 1 až 3 vyplýva z právnych predpisov, zatiaľ čo na zasielaní notifikačnej tabuľky 4 sa dohodli členské štáty[5]. Tabuľky 1 a 2A (ústredná štátna správa) sa vzťahujú na roky 2007 až 2011, zatiaľ čo ostatné tabuľky sa vzťahujú na roky 2007 až 2010[6]. Väčšina členských štátov vypĺňa všetky notifikačné tabuľky[7]. Niektoré členské štáty by sa však mohli zlepšiť, pokiaľ ide o úplnosť tabuliek. Napríklad pri zasielaní údajov v októbri 2011 päť členských štátov buď neuviedlo v notifikačnej tabuľke 2 úplné údaje o väzbe medzi saldom hospodárenia a prebytkom/deficitom verejných financií na účely postupu pri nadmernom deficite za všetky podsektory alebo za všetky roky, prípadne uviedli saldo hospodárenia zhodné s výškou prebytku/deficitu verejných financií na účely postupu pri nadmernom deficite. Pokiaľ ide o notifikačnú tabuľku 3, niektoré členské štáty neposkytli všetky členenia. Často chýbali najmä podrobné údaje požadované v súvislosti s položkami „pôžičky“ a „majetková účasť“. Skutočnosť, že u viacerých členských štátov chýbajú v notifikačných tabuľkách 2 a 3 určité údaje, znižuje možnosť overenia spoľahlivosti výsledných údajov o deficite verejných financií a verejnom dlhu zo strany Eurostatu. To zasa na druhej strane vedie k väčšej potrebe overenia takýchto údajov v priebehu návštev v členských štátoch. Všetky členské štáty vyplnili „dotazník k notifikačným tabuľkám“[8]. Hoci rozsah odpovedí a ich kvalita sa v porovnaní s minulými rokmi zlepšili, niektoré krajiny neuviedli všetky podrobnosti požadované v dotazníku. 2.1.4. Doplňujúce tabuľky týkajúce sa finančnej krízy Eurostat od 15. júla 2009 zbiera súbor údajov o finančnej kríze prostredníctvom doplňujúcej tabuľky. Časť 1 doplňujúcej tabuľky sa týka údajov o transakciách, ktoré sa zaznamenávajú na účte príjmov/výdavkov verejnej správy a majú skutočný vplyv na deficit/prebytok na účely postupu pri nadmernom deficite. Časť 2 doplňujúcej tabuľky sa týka údajov stave finančných aktív a záväzkov vyplývajúcich z podpory finančných inštitúcií. V tejto časti sa rozlišuje medzi aktivitami, ktoré skutočne prispeli k záväzkom verejnej správy (zahrnuté do verejného dlhu), a aktivitami, ktoré by v budúcnosti mohli potenciálne prispieť k záväzkom verejnej správy, ale v súčasnosti sa považujú za podmienené budúcimi udalosťami (nie sú zahrnuté vo verejnom dlhu). Z týchto tabuliek vyplývajú zásahy vlády priamo spojené s podporou finančných inštitúcií. Nie sú v nich zahrnuté podporné opatrenia pre nefinančné inštitúcie ani všeobecné opatrenia hospodárskej podpory. Údaje zhromaždené v roku 2011 sa týkali obdobia rokov 2007 až 2010. Dvadsať členských štátov informovalo o rôznych zásahoch uskutočnených vládou v súvislosti s finančnou krízou. Eurostat popri tlačovej správe o postupe pri nadmernom deficite zverejnil správu, v ktorej analyzoval tieto údaje[9]. 2.1.5. Dotazník o medzivládnych pôžičkách Od apríla 2011 členské štáty poskytujú aj údaje o medzivládnych pôžičkách. Tieto informácie sa uvádzajú v tlačovej správe týkajúcej sa postupu pri nadmernom deficite, čo umožňuje analýzu pôžičiek, ktoré členské štáty poskytujú iným členským štátom na účely podporných operácií (v roku 2010 hlavne Grécku). Počas finančnej krízy sa počet takýchto medzivládnych pôžičiek značne zvýšil, pričom tieto pôžičky sa musia odpočítavať od súhrnných údajov o maastrichtskom dlhu za členské štáty EÚ-27 a eurozónu, ktoré sa vypočítavajú na konsolidovanom základe. V dôsledku tejto konsolidácie sa súhrnné údaje za členské štáty EÚ-27 a eurozónu nerovnajú aritmetickému súčtu dlhov členských štátov (t. j. aby sa predišlo duplicitnému započítaniu, nie sú medzivládne pôžičky zahrnuté). Údaje uvedené v dotazníku ešte nezahŕňajú sumy spojené s európskym nástrojom finančnej stability (ENFS), keďže sa týkajú obdobia rokov 2007 až 2010. Za rok 2011 sa tieto údaje získajú z ENFS. 2.2. Súlad s účtovnými pravidlami a konzistentnosť štatistických údajov 2.2.1. Výmena informácií a objasnenia Eurostat sa počas hodnotiaceho obdobia od termínu zasielania údajov (1. októbra) do zverejnenia údajov (21. októbra 2011) obrátil na národné štatistické úrady v každom členskom štáte so žiadosťou o ďalšie informácie a objasnenie v súvislosti s uplatňovaním účtovných pravidiel na konkrétne transakcie. Tento proces zahŕňal niekoľko kôl korešpondencie medzi Eurostatom a národnými úradmi. Prvý súbor žiadostí o objasnenie bol zaslaný všetkým krajinám k 9. októbru. Druhý súbor žiadostí bol zaslaný 14 krajinám a tretí jednej krajine. V prípade niektorých krajín Eurostat požadoval predloženie prepracovaných notifikačných tabuliek[10]. 2.2.2. Konzultačné a metodické návštevy Nariadenie (ES) č. 479/2009 v znení zmien a doplnení obsahuje ustanovenie o uskutočňovaní konzultačných a metodických návštev. Konzultačné návštevy v členských štátoch sa uskutočňujú pravidelne s cieľom preskúmať vykazované údaje, preveriť metodické otázky, diskutovať o štatistických zdrojoch a posudzovať súlad s príslušnými účtovnými pravidlami týkajúcimi sa napríklad vymedzenia verejnej správy, času zaznamenávania a klasifikácie transakcií a záväzkov verejnej správy. Metodické návštevy sa uskutočňujú iba v prípade, že Eurostat identifikuje závažné riziká alebo problémy s kvalitou údajov, najmä v súvislosti s uplatnenými metódami, koncepciami alebo klasifikáciami. V roku 2011 sa neuskutočnili žiadne metodické návštevy. V priebehu roka 2011 Eurostat uskutočnil v súvislosti s postupom pri nadmernom deficite tieto návštevy: v Portugalsku (17. – 18. januára, 14. – 15. apríla a 19. – 20. septembra), Spojenom kráľovstve (26. – 28. januára), Dánsku (31. januára – 1. februára), Lotyšsku (15. – 17. februára 2011), Španielsku (17. – 18. februára 2011), na Slovensku (28. februára – 1. marca), v Grécku (21. – 23. marca, 26. – 27. septembra a 10. – 11. novembra), Nemecku (5. – 6. mája), Českej republike (16. – 17. mája), Luxembursku (19. mája), Slovinsku (23. – 24. mája), Rumunsku (8. – 10. júna, 20. – 22. júna, 11. – 13. júla a 26. – 27. septembra), Taliansku (27. – 28. júna), Estónsku (4. – 5. júla), Poľsku (5. – 6. septembra), vo Fínsku (21. – 22. novembra), v Bulharsku (28. – 30. novembra), Švédsku (12. – 13. decembra) a Holandsku (12. decembra). V priebehu návštev sa opakovane diskutovalo o témach ako klasifikácia jednotiek v rámci sektora verejnej správy alebo mimo neho (napr. v súvislosti s verejnou dopravou, televíziou a rozhlasom, nemocnicami a univerzitami), kapitálové injekcie, verejno-súkromné partnerstvá, peňažné toky v rámci EÚ a zaznamenávanie záruk. Pri každej návšteve sa stanoví niekoľko bodov činnosti pre navštívený členský štát. Uskutočnenie týchto bodov vedie v priebehu času k zlepšeniu kvality údajov. Eurostat tiež začal v členských štátoch uskutočňovať program konzultačných návštev na účely postupu pri nadmernom deficite, ktoré sa týkajú zdrojových údajov a ich cieľom je preskúmať kvalitu a úplnosť zdrojových údajov, ktoré štatistické úrady používajú pri zostavovaní údajov na účely postupu pri nadmernom deficite, a diskutovať o opatreniach na riadenie kvality pri zostavovaní týchto údajov. To je hlavným prvkom práce Eurostatu pri výkone posilnených právomocí overovania, ktoré mu boli udelené v nariadení (ES) č. 479/2009 v znení zmien a doplnení, v súlade s preventívnym prístupom založeným na posudzovaní rizík, ktorý je opísaný v oznámení Európskemu parlamentu a Rade pod názvom „Snaha o spoľahlivé riadenie kvality európskej štatistiky“[11]. V Nemecku, Rumunsku a Bulharsku sa takéto konzultačné návštevy uskutočnili už v roku 2011. V súčasnosti vzniká špecializovaná pracovná skupina pre „riadenie kvality štatistiky verejných financií“. 2.2.3. Osobitné poradenstvo Eurostatu Členské štáty sa pravidelne obracajú na Eurostat s požiadavkami na objasnenie rôznych otázok z oblasti národných účtov týkajúcich sa budúcich alebo už uskutočnených operácií. Eurostat poskytuje poradenstvo v súlade s platnými usmerneniami. V záujme dodržiavania ustanovenia o transparentnosti stanoveného v nariadení (ES) č. 479/2009 v znení zmien a doplnení Eurostat svoje rady zverejňuje[12], za predpokladu, že príslušný členský štát proti tomu nevznesie námietku. Eurostat zverejnil v roku 2011 tieto odporúčania: zaúčtovanie dlhu rakúskej železničnej spoločnosti (Rakúsko), zmeny dôchodkového systému (Poľsko), klasifikácia projektu cestnej siete realizovaného Aragónskym autonómnym spoločenstvom (Španielsko), klasifikácia zavlažovacej siete realizovanej Navarrským autonómnym spoločenstvom v rámci verejno-súkromného partnerstva (Španielsko), klasifikácia diaľnice realizovanej Navarrským autonómnym spoločenstvom v rámci verejno-súkromného partnerstva (Španielsko), zaúčtovanie projektov v oblasti infraštruktúry (Rumunsko), zaznamenávanie programov reštrukturalizácie verejných korporácií s akumulovanými nedoplatkami (Rumunsko), metodika zaúčtovávania devízových derivátov v súvislosti s dlhom v rámci postupu pri nadmernom schodku (Lotyšsko), ex ante poradenstvo týkajúce sa štatistického zaznamenávania projektu výstavby a prevádzky úseku diaľnice A1 Tuszyn-Pryzowice (Poľsko), zaznamenávanie prevodov prostriedkov z EÚ a vnútroštátneho spolufinancovania v rámci iniciatívy Jeremie (Bulharsko), dve rady týkajúce sa zaznamenania programu splácania dlhu voči Bulharskej rozvojovej banke (Bulharsko) a poradenstvo k predbežnému stanovisku portugalského štatistického úradu, pokiaľ ide o prípadný presun niektorých aktív a záväzkov dôchodkových fondov bankového sektora na verejnú správu (Portugalsko). 2.2.4. Aktuálne metodické otázky Eurostat sa ako obvykle podrobne venoval uplatňovaniu pravidiel metodiky ESA95 a najmä svojim posledným rozhodnutiam. Tieto rozhodnutia sú zahrnuté v najnovšej verzii Príručky o deficite verejných financií a verejnom dlhu, ktorá bola zverejnená v októbri 2010 a ktorá sa v súčasnosti prepracováva v rámci procesu pravidelnej aktualizácie. Eurostat tiež poskytuje poradenstvo v súvislosti so štatistickým zaznamenávaním opatrení, ktoré sa prijali na európskej úrovni v záujme riešenia problémov na trhoch so štátnymi dlhopismi. V roku 2011 Eurostat zverejnil svoje stanovisko k štatistickému zaznamenávaniu operácií v rámci ENFS[13], ako aj predbežné stanovisko k plánovanému európskemu stabilizačnému mechanizmu[14]. Eurostat tiež zverejnil usmernenia týkajúce sa konsolidačných spoločností vo verejnom vlastníctve[15]. 2.2.5. Konzistentnosť so súvisiacimi účtami verejnej správy Termíny 1. apríla a 1. októbra stanovené pre zasielanie údajov v nariadení (ES) č. 479/2009 v znení zmien a doplnení boli zavedené s cieľom zabezpečiť konzistentnosť so súvisiacimi ročnými a štvrťročnými účtami sektora verejnej správy, ktoré sa zasielajú Eurostatu v podobe rôznych tabuliek podľa metodiky ESA95. Eurostat systematicky analyzuje konzistentnosť údajov zaslaných na účely postupu pri nadmernom deficite so súvisiacimi účtami sektora verejnej správy. Napríklad celkové údaje o výdavkoch a príjmoch verejnej správy by mali byť konzistentné so zaslaným údajom o deficite. Celková konzistentnosť údajov na účely postupu pri nadmernom deficite so zaslanými účtami verejnej správy zostavenými podľa metodiky ESA95 sa v posledných rokoch stále zlepšuje, hoci v prípade nefinančných údajov je situácia stále lepšia ako v prípade finančných údajov. V októbri 2011 boli údaje o HDP a dlhu konzistentné v prípade všetkých členských štátov. Pokiaľ ide o údaje o čistých poskytnutých/prijatých pôžičkách, u šiestich členských štátov sa vyskytli drobné rozdiely. V správach 14 členských štátov boli zaznamenané drobné nezrovnalosti medzi údajmi poskytnutými na účely postupu pri nadmernom deficite a štvrťročnými finančnými účtami. 2.3. Zverejňovanie 2.3.1. Zverejňovanie kľúčových údajov a podrobných tabuliek na oznamovanie údajov V článku 14 nariadenia (ES) č. 479/2009 v znení zmien a doplnení sa uvádza: „Komisia (Eurostat) poskytuje údaje o aktuálnom schodku a dlhu sektora verejnej správy na uplatňovanie Protokolu o postupe pri nadmernom schodku do troch týždňov od oznámenia termínov (...). Uvedené údaje sa poskytujú prostredníctvom uverejnenia.“ Údaje o deficite verejných financií a verejnom dlhu boli uverejnené 26. apríla a 21. októbra 2011 spolu so všetkými tabuľkami na oznamovanie údajov, ktoré zaslali členské štáty. Eurostat na svojej webovej stránke takisto zverejňuje ročnú a štvrťročnú štatistiku verejných financií, ktorá tvorí spolu s informáciami o zosúladení dlhu a deficitu podklad pre údaje na účely postupu pri nadmernom deficite[16]. Eurostat tiež zverejňuje informácie o zásahoch vlád v súvislosti s finančnou krízou[17] a údaje o medzivládnych pôžičkách. Podľa nariadenia (ES) č. 479/2009 v znení zmien a doplnení majú členské štáty zverejňovať svoje skutočné údaje o deficite a dlhu. Väčšina členských štátov informovala Eurostat, že zverejňujú všetky svoje tabuľky na oznamovanie údajov. 2.3.2. Výhrady ku kvalite údajov Eurostat vyjadril výhradu ku kvalite údajov, ktoré v apríli 2011 zaslali Rumunsko a Spojené kráľovstvo. V tlačovej správe z novembra tieto výhrady odvolal. Rumunsko: Eurostat odvolal výhradu, ktorú vyjadril v súvislosti s údajmi zaslanými Rumunskom v apríli 2011 v dôsledku nejasností, pokiaľ ide o vplyv niektorých verejných korporácií na deficit verejných financií, vykazovanie kategórie „ostatné pohľadávky a záväzky“ v rámci ESA95, povahu a vplyv niektorých finančných transakcií a konsolidáciu tokov medzi vládnymi inštitúciami. Eurostat potvrdil, že v údajoch zaslaných v októbri 2011 boli uvedené položky zaznamenané v súlade s metodikou ESA95 a príslušnými príručkami. Spojené kráľovstvo: Eurostat odvolal svoju výhradu, ktorú vyjadril v súvislosti s údajmi zaslanými Spojeným kráľovstvom v apríli 2011 v dôsledku nejasností, pokiaľ ide o čas zaznamenávania vojenských výdavkov. Eurostat potvrdil, že Spojené kráľovstvo zahrnulo potrebnú úpravu do údajov zaslaných v októbri 2011 a v súčasnosti zaznamenáva výdavky na vojenské zariadenia v čase dodania, v súlade s príslušným rozhodnutím Eurostatu z 9. marca 2006. 2.3.3. Zmeny a doplnenia zasielaných údajov V tlačových správach týkajúcich sa postupu pri nadmernom deficite Eurostat poskytol vysvetlenia v súvislosti so zmenami údajov zaslaných Spojeným kráľovstvom[18]. „Eurostat zmenil a doplnil údaje o deficite a dlhu, ktoré zaslalo Spojené kráľovstvo za obdobie rokov 2008 až 2010 (ako aj za účtovné obdobia 2008/2009 až 2010/2011). Urobil tak v záujme zabezpečenia súladu s usmernením Eurostatu zo 16. marca 2011 o finančných konsolidačných spoločnostiach vo vzťahu k spoločnostiam Bradford & Bingley (B&B) and Northern Rock Asset Management (NRAM). Vykázané údaje o deficite boli v roku 2008 (ako aj za účtovné obdobie 2008/2009) zvýšené o 360 miliónov GBP (0,03 % HDP), v roku 2009 (ako aj za účtovné obdobie 2009/2010) o 571 miliónov GBP (0,04 % HDP) a v roku 2010 (ako aj za účtovné obdobie 2010/2011) o 1 023 miliónov GBP (0,07 % HDP). Vykázané údaje o dlhu boli v roku 2008 (ako aj za účtovné obdobie 2008/2009) zvýšené o 32 374 miliónov GBP (2,26 % HDP), v roku 2009 (ako aj za účtovné obdobie 2009/2010) o 19 969 miliónov GBP (1,43 % HDP) a v roku 2010 (ako aj za účtovné obdobie 2010/2011) o 56 821 miliónov GBP (3,90 % HDP). 2.3.4. Zverejňovanie metaúdajov (zoznamov[19]) V nariadení (ES) č. 479/2009 v znení zmien a doplnení sa uvádza, že medzi štatistické informácie, ktoré majú členské štáty poskytovať, aby Eurostatu umožnili overiť dodržiavanie pravidiel metodiky ESA95, patria zoznamy na účely postupu pri nadmernom deficite. Okrem toho sa v ňom stanovuje, že jednotlivé členské štáty sú povinné tieto zoznamy zverejňovať na vnútroštátnej úrovni. Eurostat zverejnil zoznamy všetkých členských štátov. Všetky členské štáty s výnimkou Luxemburska a Holandska oznámili, že svoje zoznamy na účely postupu pri nadmernom deficite zverejnili na vnútroštátnej úrovni. Eurostat v súčasnosti zavádza nový formát zoznamov na účely postupu pri nadmernom deficite, ktorý by mal zahŕňať štrukturálne zmeny a vyžadovať podrobnejšie informácie (napríklad vo vzťahu k postupom zostavovania údajov, vymedzeniu sektora verejnej správy, konkrétnym transakciám, riadeniu kvality, zdrojom údajov atď.). 3. Závery Eurostat dospel k záveru, že v roku 2011 sa opäť dosiahol pokrok v kvalite fiškálnych údajov. Členské štáty vo všeobecnosti poskytli lepšie informácie, a to tak v notifikačných tabuľkách, ako aj v iných príslušných štatistických výkazoch. Celková konzistentnosť údajov na účely postupu pri nadmernom deficite so zasielanými účtami verejnej správy podľa metodiky ESA95 je uspokojivá, pričom došlo k určitým zlepšeniam, pokiaľ ide o finančnú stránku. V roku 2011 boli vyjadrené výhrady ku kvalite údajov, ktoré v apríli zaslali Rumunsko a Spojené kráľovstvo. Tieto výhrady boli odvolané v novembri 2011. V prípade Spojeného kráľovstva je však naďalej potrebná zmena údajov. Napriek uznanému zlepšeniu však stále pretrvávajú niektoré problémy spojené s dodržiavaním účtovných pravidiel a úplnosťou a konzistentnosťou niektorých z poskytovaných štatistických informácií. Niektoré členské štáty by napríklad mali poskytovať úplnejšie údaje na nižších úrovniach verejnej správy ako je celoštátna, zatiaľ čo iné by mohli zlepšiť monitorovanie verejných finančných konsolidačných spoločností, ktoré vznikli v dôsledku finančnej krízy. Eurostat preto vyzýva členské štáty, aby naďalej investovali do kvality štatistiky verejných financií s cieľom ďalej dosahovať požadovanú úroveň kvality, pokiaľ ide o dodržiavanie príslušných účtovných pravidiel, úplnosť údajov verejnej správy, ich spoľahlivosť, včasnosť a konzistentnosť vrátane lepšieho riadenia kvality tokov zdrojových údajov, ktoré sú podkladom pre údaje o deficite a dlhu na účely postupu pri nadmernom deficite. [1] Ú. v. EÚ L 145, 10.6.2009, s. 1. [2] Ú. v. ES L 310, 30.11.1996, s. 1. [3] Článok 3 ods. 1 a 3 nariadenia (ES) č. 479/2009 v znení zmien a doplnení. [4] Revízie nemeckých údajov na účely postupu pri nadmernom deficite sa vzťahovali na rok 2010 a vyplynuli zo zmien zdrojových údajov za FMS Wertmanagement – konsolidačnú spoločnosť Hypo Real Estate (HRE), ktorá je klasifikovaná v rámci sektora verejnej správy. V prípade deficitu došlo k nárastu o 0,9 pb HDP, najmä v dôsledku precenenia toxických aktív, ktoré na ňu previedla HRE; a v prípade dlhu došlo k poklesu o 1 pb HDP z dôvodu úpravy hotovostných záruk vykázaných v jej súvahe. [5] Pozri vyhlásenia v zápisnici zo zasadnutia Rady z 22. novembra 1993. [6] V nariadení Rady (ES) č. 479/2009 v znení zmien a doplnení sa výslovne nevyžaduje, aby sa plánované údaje poskytovali aj v iných notifikačných tabuľkách, než sú tabuľky 1 a 2A. [7] Podrobný opis obsahu týchto tabuliek sa nachádza na internetovej stránke Eurostatu. Pozri: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL. [8] Tento dotazník sa skladá z trinástich oddielov, v ktorých sa vyžadujú kvantitatívne a niekedy kvalitatívne informácie v niekoľkých oblastiach, ako napríklad transakcie v rámci daní a sociálnych príspevkov a transakcie s EÚ, obstarávanie vojenských zariadení, štátne záruky, zrušenia dlhu, kapitálové injekcie štátu do verejných korporácií, verejno-súkromné partnerstvá atď. [9] Pozri: http://epp.eurostat.ec.europa.eu/portal/page/portal/government_finance_statistics/documents/Background_note_fin.crisis_Oct.2011_final.pdf [10] Pozri oddiel 2.1. [11] Pozri: http://epp.eurostat.ec.europa.eu/portal/page/portal/quality/documents/COM-2011-211_Communication_Quality_Management_EN.pdf [12] Pozri: http://epp.eurostat.ec.europa.eu/portal/page/portal/government_finance_statistics/methodology/advice_member_states. [13] Pozri: http://epp.eurostat.ec.europa.eu/cache/ITY_PUBLIC/2-27012011-AP/EN/2-27012011-AP-EN.PDF [14] Pozri: http://epp.eurostat.ec.europa.eu/portal/page/portal/government_finance_statistics/documents/Eurostat's%20preliminary%20view%20on%20the%20recording%20of%20the%20futu.pdf [15] Pozri: http://epp.eurostat.ec.europa.eu/portal/page/portal/government_finance_statistics/documents/Eurostat%20Guidance%20on%20accounting%20rules%20for%20EDP%20-%20Financia.pdf [16] Časť Government Finance (Verejné financie) na webovej stránke Eurostatu poskytuje verejný prístup k informáciám o štatistike na účely postupu pri nadmernom deficite a o súvisiacich účtoch sektora verejnej správy vrátane údajov, metodických rozhodnutí a príručiek, ako aj zistení z konzultačných návštev v súvislosti s postupom pri nadmernom deficite: http://epp.eurostat.ec.europa.eu/portal/page/portal/government_finance_statistics/introduction. [17] Pozri: http://epp.eurostat.ec.europa.eu/portal/page/portal/government_finance_statistics/documents/Background_note_fin.crisis_Oct.2011_final.pdf [18] Podľa článku 15 ods. 2 nariadenia Rady (ES) č. 479/2009 v znení zmien a doplnení môže Komisia (Eurostat) zmeniť a doplniť skutočné údaje, ktoré zaslali členské štáty, a poskytnúť zmenené a doplnené údaje a zdôvodnenie zmeny a doplnenia v prípadoch, keď existuje dôkaz, že skutočné údaje, ktoré vykázali členské štáty, nie sú v súlade s požiadavkami článku 8 ods. 1. [19] Zoznamy metód, postupov a zdrojov, ktoré sa využívajú na zostavenie skutočných údajov o deficite verejných financií, verejnom dlhu a súvisiacich účtov verejnej správy.